*****

ΚΑΝΟΝΙΣΜΟΣ (ΕΟΚ) αριθ. 3535/86 ΤΗΣ ΕΠΙΤΡΟΠΗΣ

της 20ής Νοεμβρίου 1986

που τροποποιεί τον κανονισμό (ΕΟΚ) αριθ. 765/86 σχετικά με τους τρόπους πώλησης βουτύρου από τα αποθέματα της παρέμβασης που προορίζεται για εξαγωγή προς ορισμένους προορισμούς

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1335/86 (2), και ιδίως το άρθρο 6 παράγραφος 7,

Εκτιμώντας:

ότι ο κανονισμός (ΕΟΚ) αριθ. 765/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2247/86 (4), καθιέρωσε ένα καθεστώς πωλήσεως βουτύρου από τα αποθέματα παρεμβάσεως που προορίζεται για εξαγωγή προς ορισμένους προορισμούς· ότι ο εν λόγω κανονισμός καθόρισε την ημερομηνία λήξης της προθεσμίας για την ανάληψη και την παράδοση του βουτύρου, είτε ως έχει είτε μετά από μεταποίηση, στις 30 Νοεμβρίου 1986·

ότι σύμφωνα με τις διατάξεις της απόφάσεως που εγκρίθηκε στις 31 Μαΐου 1985 στα πλαίσια της διεθνούς συμφωνίας στον γαλακτομικό τομέα από την επιτροπή του πρωτοκόλλου για τις γαλακτοκομικές λιπαρές ουσίες, η παρέκκλιση που επιτρέπει τις εξαγωγές σε τιμή μικρότερη από την ελάχιστη τιμή εφαρμόζεται μέχρι τις 31 Δεκεμβρίου 1986· ότι, ωστόσο, η παράδοση του βουτύρου ή του μεταποιημένου βουτύρου που έχει αποτελέσει αντικείμενο συμβάσεως πωλήσεως πριν από τις 31 Δεκεμβρίου 1986 μπορεί να πραγματοποιηθεί κατά τη διάρκεια περιόδου:

- 15 μηνών για τις πωλήσεις μέχρι 150 000 τόνων βουτύρου,

- 18 μηνών για τις πωλήσεις που υπερβαίνουν τους 150 000 βουτύρου·

ότι πρέπει, κατά συνέπεια, να προσαρμοστούν ορισμένες διατάξεις του κανονισμού (ΕΟΚ) αριθ. 765/86·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 765/86 τροποποιείται ως εξής:

1. Στο άρθρο 1, η παράγραφος 1 αντικαθίσταται από το ακόλουθο κείμενο:

«1. Μέχρι τις 31 Δεκεμβρίου 1986 και υπό τους όρους που προβλέπονται στον παρόντα κανονισμό, πραγματοποιείται η πώληση βουτύρου που αγοράζεται σύμφωνα με το άρθρο 6 παράγραφος 1 του κανονισμού (ΕΟΚ) αριθ. 804/68, ηλικίας τουλάχιστον 18 μηνών κατά την ημέρα της αναλήψεως και το οποίο έχει παρασκευαστεί πριν από την 1η Απριλίου 1986.»

2. Στο άρθρο 1 προστίθεται η ακόλουθη παράγραφος 3:

«3. Η σύμβαση πωλήσεως συνάπτεται το αργότερο στις 31 Δεκεμβρίου 1986».

3. Στο άρθρο 9 παράγραφος 4, οι όροι «κανονισμός (ΕΟΚ) αριθ. 3598/85» αντικαθίστανται από τους όρους «κανονισμός (ΕΟΚ) αριθ. 1057/86».

4. Στο άρθρο 10 παράγραφος 1, το κείμενο του πρώτου εδαφίου αντικαθίσταται από το ακόλουθο κείμενο:

«1. Ο υπερθεματιστής προβαίνει στην ανάληψη του βουτύρου που του κατακυρώνεται σε προθεσμία:

- 15 μηνών αν πρόκειται για πώληση μέχρι 150 000 τόνων βουτύρου,

- 18 μηνών αν πρόκειται για πώληση που υπερβαίνει τους 150 000 τόνους βουτύρου,

που υπολογίζεται από την ημερομηνία σύναψης της συμβάσεως πωλήσεως.»

5. Στο άρθρο 11, το κείμενο της παραγράφου 3 αντικαθίσταται από το ακόλουθο κείμενο:

«3. Η αποδοχή από το τελωνείο της δηλώσεως εξαγωγής του βουτύρου που αναφέρεται στο παρόν άρθρο πρέπει να γίνεται στο κράτος μέλος στο οποίο το βούτυρο έχει αφαιρεθεί από τα αποθέματα και μέσα στις προθεσμίες που αναφέρονται στο άρθρο 10 παράγραφος 1 πρώτο εδάφιο.»

6. Στο άρθρο 12, το κείμενο της παραγράφου 7 αντικαθίσταται από το ακόλουθο κείμενο:

«7. Η αποδοχή από το τελωνείο της δηλώσεως εξαγωγής του μεταποιημένου βουτύρου σύμφωνα με το παρόν άρθρο πρέπει να γίνεται στο κράτος μέλος στο οποίο το βούτυρο έχει μεταποιηθεί και μέσα στις προθεσμίες που αναφέρονται στο άρθρο 10 παράγραφος 1 πρώτο εδάφιο.»

7. Το άρθρο 15 αντικαθίσταται από το ακόλουθο κείμενο:

«Άρθρο 15

Η παράδοση προς τη χώρα προορισμού πρέπει να γίνεται στις προθεσμίες που αναφέρονται στο άρθρο 10 παράγραφος 1 πρώτο εδάφιο.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσης του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται μόνο στα συμβόλαια πωλήσεως που συνάπτονται από την ημερομηνία αυτή.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Νοεμβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 119 της 8. 5. 1986, σ. 19.

(3) ΕΕ αριθ. L 72 της 15. 3. 1986, σ. 11.

(4) ΕΕ αριθ. L 196 της 18. 7. 1986, σ. 25.